KANTSLERI KÄSKKIRI	07.01.2010nr 2	

Ameti- ja isikliku sõiduki kasutamise 
ning ametisõidukite hankimise ja märgistuse kord 	

Vabariigi Valitsuse 11.05.2004 määruse nr 185 „Siseministeeriumi põhimäärus“ § 25 punkti 2 alusel:	

1.	Siseministeeriumi valitsemisala asutustel s.h maavalitsustel (edaspidi asutus) korrastada ja ühtlustada sõidukite kasutamise korrad oma haldusalas ning tagada nende täitmine.

2.	Asutustel juhinduda sõidukite kasutamise korra ühtlustamisel ja koostamisel järgnevast:
2.1 asutusel on lubatud isikliku sõiduki kasutamise kulude hüvitamine juhul, kui kuluhüvitise määra piires kasutatakse isiklikku sõidukit rangelt tööülesannete täitmiseks;
2.2 asutus ei tohi hüvitada isikliku sõiduki kulusid, kui ametnikul on võimalus kasutada ametisõitudeks ametisõidukit;
2.3 asutus võib määrata hüvitist isikliku sõiduki kasutamise eest kuni 4 krooni ühe teenistus-, töö- või ametiülesannete täitmisel sõidetud kilomeetri kohta, kuid mitte rohkem kui 4000 krooni kalendrikuus tehtud sõitude eest ühe hüvitist saava füüsilise isiku kohta;
2.3.1 lähetuse korral tohib asutus hüvitada vaid isikliku sõiduki kasutamisega seotud otsekulud (kütus, parkimine jms);
2.4 asutuse ametisõiduki kasutamine isiklikuks otstarbeks on keelatud;
2.5 asutuse ametisõiduki kasutamine töövõimetuslehel - või puhkusel viibimise ajal on keelatud;
 2.6 ametisõiduki sõidulehel sisalduv informatsioon peab olema piisav, et tagada kontrolljälje   olemasolu ametisõiduki kasutamisel; 
2.7 konfiskeeritud, arestitud või asitõendiks võetud sõiduki kasutamine ametisõiduks või isiklikuks otstarbeks on keelatud. 

3.	Ametisõiduki hankimine tuleb eelnevalt kooskõlastada kirjalikult Siseministeeriumi halduse asekantsleriga.

4.	Maavalitsusel on lubatud omada, rentida või liisida kuni  kahte ametisõidukit va Pärnu-, Ida-Viru-, Harju- ja Tartu maavalitsused, kes võivad omada, rentida või liisida kuni kolme ametisõidukit.
4.1	Maavalitsuste haldusalas olevad lastekodud võivad omada, rentida või liisida ametisõidukeid, nende kasutamisel peab juhinduma punktis 2 kehtestatust.
	
5.	Asutustel tagada, et Siseministeeriumi valitsemisalasse hangitav ametisõiduk on vastavalt Vabariigi Valitsuse 21.12.2009.a määruse nr 216 „Eritalituse sõidukite loetelu, nende tähistamise ja liiklemise kord“ § 11 kehtestatud põhivärvis või alarmsõiduk põhivärvis ja/või kontrastvärvis ning üheselt tuvastatav.

6.	Maavalitsuse, Sisekaitseakadeemia, Siseministeeriumi infotehnoloogia ja arenduskeskuse, Päästeameti, Politsei - ja Piirivalveameti haldusala sõidukid, mis teostavad tugiteenuseid ja millele ei ole Vabariigi Valitsuse 21.12.2009.a määruse nr 216 „Eritalituse sõidukite loetelu, nende tähistamise ja liiklemise kord“ § 11 alusel kehtestatud põhivärvi, peavad olema märgistatud asutuse sümboolikaga. Samuti peavad olema märgistatud asutuse sümboolikaga asutuse põhivärvis olevad ametisõidukid.

7.	Asutus võib hankida ametisõiduki oma haldusalasse tsiviilvärvides juhul, kui sellega teostatakse:
7.1	kriminaalpolitseilisi ülesandeid;
7.2	migratsioonijärelevalvet;
7.3	varjatud liiklusjärelevalvet;
7.4	julgestuskaitse sõite;
7.5	saatesõite;
7.6	demineerimiskeskuse erivahendite transpordiks alarmsõitu.

8. Kaitsepolitseiameti ja Keskkriminaalpolitsei operatiivtaktikalise üksuse sõidukid on tsiviilvärvides.

9. Asutuse ja tema haldusala ametisõidukid, mis on hangitud enne käesoleva käskkirja kehtestamist tsiviilvärvides või asutuse põhivärvis ning ei kuulu käesoleva käskkirja punktides 7 ja 8 erisuste loetellu, tuleb märgistada asutuse sümboolikaga.

10. Märgistus peab olema loetav ja kantud sõidukikere juhi -ja juhi kõrvalistuja uksele vastavalt asutuses väljakujunenud tavale. Kui asutusel puudub vastav tava, tuleb välja töötada ametisõiduki märgistamise juhend.

11. Tunnistan kehtetuks Siseministeeriumi kantsleri 20.05.2008 käskkirja nr 78L „Ministeeriumi valitsemisala sõidukite  kasutamine ja ametisõidukite hankimine“.

12. Asutustel kehtestada ja/või viia oma sõidukite kasutamise korrad kooskõlla käesoleva käskkirjaga hiljemalt 01.04.2010.a .

13. Käskkirja punkti 4  rakendada alates 01.01.2011.a.

14. Käskkirja punkti 9 rakendada  alates 01.07.2010.a.

15. Käskkirja täitmist kontrollib haldusosakonna juhataja at varahalduse alal Elina Paemre.

(allkirjastatud digitaalselt)	
Erkki Koort
Sisejulgeoleku asekantsler 
kantsleri ülesannetes